הכינו את הארנק: אחרי עיכוב משמעותי, הכרטיסים לאירוויזיון צפויים לעמוד למכירה בימים הקרובים. כ-4,000 כרטיסים יוצעו למכירה, זאת על אף שהאולם במתחם גני התערוכה מכיל 8,500 מקומות ישיבה, אך בגלל סידורי אבטחה הוא מוגבל ל-7,000 מקומות, מתוכם כ-3,000 משוריינים לאיגוד השידור האירופי.

הכרטיסים יימכרו לתשעה מופעים: עבור הגמר ושני חצאי הגמר, כשכל מופע יכלול שתי חזרות ומתחם גרין רום VIP, שנפתח כדי להגדיל את מקומות הישיבה ולאפשר לאנשים נוספים ליהנות מהאירוע לצד הנבחרות והמנחים, דרך מסכי טלוויזיה.

"ידיעות אחרונות" פרסם היום כי בנוסף למחירי הכרטיסים, בתאגיד כאן שישדר את האירוויזיון החליטו להעניק 500 כרטיסים לחזרה הגנרלית של האירוויזיון לחיילים.

המכירה תחל דרך אתר "לאן", ולגמר האירוויזיון, שיתקיים ב-18 במאי, מחירי הכרטיסים יחלו ב-1,150 שקלים לכרטיס הזול ביותר למושב באולם, ימשיכו ב-1,350 שקלים למושב באולם ברמה 2, עמידה בגולדן רינג תעלה 1,500 שקלים, קצת אחרי הגולדן רינג כרטיס יעלה 1,700 שקלים והמחיר הגבוה ביותר הוא 2,000 שקלים לכרטיס VIP למתחם הגרין רום.

כל הפרטים על מכירת הכרטיסים (באדיבות כאן)

לחצאי הגמר, שיתקיימו ב-14 ו-16 במאי ובהם הנציג הישראלי קובי מרימי לא ישתתף, המחירים יחלו מ-750 שקלים למושבים באולם, מקומות קצת יותר טובים, כלומר רמה 2 באולם, יעלו 1,000 שקלים, הגולדן רינג במקומות עמידה יעלה 1,150 שקלים, מושבי הפריים סיט, אחרי הגולדן רינג יעלו 1,250 שקלים. אולם הגרין רום VIP בחצאי הגמר יעלה 1,000 שקלים.

כאמור, גם לחזרות הגנרליות יימכרו כרטיסים, שיהיו זולים בהרבה. בחזרות לחצי הגמר מחירי הכרטיסים ינועו בין 350 שקלים ל-1,000 שקלים, ואילו בחזרה הגנרלית לגמר, בה ישראל תשתתף, המחירים יחלו ב-500 שקלים ויגיעו עד ל-1,250 שקלים.